Nos B... dictus Cambio miles et Sibilla uxor mea, notum facimus uniuersis presentibus et futuris quod cum Johannes quondam dominus de Thard dedisset tunc temporis scilicet anno domini millesimo ducentesimo decimo octavo Deo et ecclesiæ Sancti Stephani diuionensis pro remedio anime Beatricis uxoris sue in perpetuam elemosinam quinque eminas bladi ad mensuram Diuionis annuatim reddendas usque ad festum omnium sanctorum, ita videlicet quod canonici dicte ecclesie teneantur anniuersarium dicte B... singulis annis celebrare; dictam elemosinam collatam dicte ecclesie a pronominato Johanne, ego iamdictus B... et S... uxor mea, filia predicti Johannis laudamus et in perpetuum ratam habemus, et ipsam elemosinam assignatam a dicto Johanne super molendinum de Rofenaul similiter adsignamus: ita tamen quod si dicti molendini redditus ad plenariam solutionem dicte elemosine non sufficerent de redditibus nostris quos habemus in villa sancti Juliani tenemur ad plenum perficere: canonici vero dicte ecclesie pro remedio animarum nostrarum post obitum nostrum debent annuatim anniuersarium nostrum celebrare: in huius rei testimonium ego sepedictus B... sigillo nostro et sigillo O... decani diuionensis quod ipse ad preces meas et ad preces sepedicte Sibille uxoris mee apposuit presentem paginam fecimus roborari. Actum anno gratie millesimo ducentesimo trigesimo tertio.